**RAPORT ANUAL**

**al primarului pentru an. 2021**

**Onorată audiență!**

Făcând o trimitere la Legea Supremă – **Constituția Republicii Moldova**, art. 6, atunci trebuie să înțelegem că Administrația Publică Locală este parte componentă a puterii executive, având misiunea de a soluționa problemele comunității și a contribui definitoriu la realizarea drepturilor și intereselor legitime ale cetățenilor.

În acest context vin în fața Domniilor Voastre cu o expunere a principalelor probleme asupra cărora și-a îndreptat activitatea Primăria orașului Cricova pe parcursul anului 2021.

A fost un an, când ne-am confruntat cu diferite situații care și-au lăsat amprenta fie pandemia de Covid sau probleme create artificial în încercarea de a împiedica rezolvarea unor sarcini.

În calitatea sa de autonomie executivă, Primăria or. Cricova și-a pus accentul pe problemele de ordin social-economic, cât și cele înaintate de către locuitorii orașului Cricova.

Am reușit să ținem situația sub control și am reușit să înregistrăm un progres, fiind rezolvate probleme de importanță majoră, fie pentru oraș în întregime, fie pentru anumite cartiere.

Volumul producției industriale pe parcursul anului 2021 a constituit circa

**541  mln 148 mii lei** (comparativ cu **410  mln 855 mii** lei în anul 2020) inclusiv:

* producția vinicolă - **434  mln 726 mii lei**,
* producerea băuturilor tari - **95  mln 032 mii lei**,
* extragerea materialelor de construcție - **10 mln 699 mii lei**.

Serviciile de comerț acordate populației au constituit **321 mln 542 mii lei**. Au fost acordate servicii de turism în sumă de **42 mln 790 mii lei**, fiind deservite 49 mii persoane.

Executarea bugetului la partea de venituri a fost realizată în sumă de

**36 mln 621 mii lei**, aprobat fiind **33 mln 093 mii lei**. Acest fapt a constituit un moment-cheie în realizarea obiectivelor de importanță social-economică, cât și asigurarea activității instituțiilor de menire social-culturală.

În teritoriu activează 7 instituții de menire social-culturală, inclusiv 4 instituții de învățământ, 2 instituții culturale și una în domeniul ocrotirii sănătății.

În scopul asigurării funcționalității acestor instituții din bugetul orășenesc au fost alocate circa **14 mln 361 mii lei**.

În cadrul **Liceului Teoretic „AL. Mateevici”** își fac studiile 706 elevi. Corpul didactic constituie 48 profesori. Instituția a activat în regim de autofinanțare cu un buget de **10 mln 377 mii lei**, executat fiind 10 mln 467 mii lei, inclusiv

* salarizarea - **8 mln 273 mii lei**
* servicii comunale - **782 mii lei**
* alimentarea copiilor - **658 mii** lei

Au fost luate măsuri în vederea îmbunătățirii bazei tehnico-materiale fiind procurate materiale și utilaje în sumă de **152 mii lei**.

Evident că mai sunt și alte probleme, fie proiectarea și reconstrucția sistemului de asigurare cu energie termică, reparația sistemului de canalizare, reconstrucția acoperișului.

La **Gimnaziul nr. 77** sânt încadrați 133 elevi, întruniți în 9 complete de clasă. Numărul de elevi într-o clasă variază de la 9 până la 18. Numărul mic de elevi își lasă amprenta și asupra bugetului instituției care a constiuit **2 mln 653 mii lei** , inclusiv:

* salariu - **1 mln 548 mii lei**
* hrana copiilor - **201 mii lei**

Din bugetul local, în scopul creării condițiilor pentru instruirea copiilor, au fost alocate **1 mln 489 mii lei**, inclusiv a fost reconstruit sistemul de asigurare cu energie termică, efectuate lucrările la prima etapă a reparației sistemului de asigurare cu energie electrică, efectuate lucrări de proiectare a acoperișului șarpant.

Evident că vom lua toate măsurile necesare de a a crea condiții pentru instruirea copiilor, dar , totodată sunt necesare și eforturi din partea administrației, nu numai cu enumărarea problemelor care s-au adunat pe parcursul anului.

**Grădinița nr. 33** a fost frecventată în mediu de 225 copii. Pentru crearea condițiilor optime pentru frecventarea și educația copiilor au fost alocate din bugetul local **7 mln 632 mii lei**, inclusiv:

* pentru alimentarea copiilor - **1 mln 387 mii lei**,
* **5 mln 694 mii lei** - pentru salarizarea personalului, servicii comunale, reparații ș.a.

Costul mediu de întreținere a unui copil a constituit **16 957 lei**, plata achitată de părinți fiind de **33 %.**

E de menționat faptul că asortimentul de produse este destul de variat, inlusiv carne – de 2 ori pe săptămână, pește – de 2 ori pe săptămână, zilnic fructe și legume.

Au fost procurate mobilier , veselă, inventar moale în sumă de **175 mii lei**. Corpul didactic este alcătuit din 28 educatori, 11 ajutori de educatori, 7 personal auxiliar. O problemă care persistă este lipsa ajutorilor de educatori, cauza fiind salariile mici.

În cadrul **Școlii de Arte** își fac studiile 375 elevi la 11 specialități, fiind ghidați de 34 profesori. Pentru activitatea acestei instituții din bugetul local au fost alocate **4 mln 394 mii lei**. Pentru instruirea unui elev au fost necesare **11 260 lei**, plata părinților constituind 30 %, restul fiind achitat din bugetul local. A fost procurat mobilier în sumă de **35 634 lei**, costume, linoleum, instrumente. Mai este nevoie de reparația sălilor de dans modern și sportiv, procurarea de instrumente și alte lucruri.

Un furnizor de informație, instruire și cercetare este **Biblioteca Publică Cricova**, care este mereu în căutarea perspectivelor de dezvoltare a serviciilor sale. Această instituție s-a afirmat ca un adevărat centru de promovare a tradițiilor culturale a poporului nostru. Despre acest lucru ne vorbesc activitățile desfășurate pe parcursul anului în număr de **287** la care au participat **2 614 persoane**, cât și parteneriatul bibliotecii cu Grădinița nr. 33, Liceul Teoretic „Al . Mateevici”, Gimnaziul nr. 77, Casa de Cultură și, fără doar și poate, cetățenii orașului Cricova. Colecția bibliotecii constituie **25 994 volume**. În anul 2021 s-au înregistrat **4 268 utilizatori**, efectuând **32 917 vizite**.

**Casa de Cultură** se manifestă prin măsurile sale de păstrare și promovare a tradițiilor noastre naționale. În cadrul acestei instituții activează Ansamblul-model de dansuri populare ***„Hora Mare”*** și colectivul ***„Cric`s Voice”.*** Cu concursul instituției au fost organizate un șir de expoziții cum ar fi

* ***„Cricova de ieri – Cricova de azi”,***
* ***„Covoare și vin – rădăcinile neamului”***
* ***Expoziția de prosoape naționale***

Necătând la pandemie, colectivul Casei de Cultură a reușit să organizeze în limita situației permisibile și măsuri culturale printre care:

* ***Festivalul „Crizantema Albă”***
* ***„Mărțișor 2021”***
* ***Proiectul pascal „Hristos a înviat!”***
* ***Program consacrat la 590 de ani de la prima atestare documentară a or. Cricova.***

**Centrul de Sănătate** deservește circa **8 870 persoane** înregistrate de către medicii de familie. Aici activează 5 medici de familie, 1 medic stomatolog și 13 asistente medicale. Reieșind din normativele în vigoare că un medic este chemat să deservească 1 700 populație, asigurarea cu cadre medicale este de 100 %.Bugetul centrului de Sănătate a fost aprobat în sumă de **5 mln 565 mii lei**, inclusiv:

* salariul - **4 mln 623 mii lei**
* serviciile comunale - **211 mii lei**
* sold la sfârșit de an - **669 mii lei.**

E bine când se economisește, dar nu dorim să se facă pe refuzul de-a elibera cetățenilor îndreptare pentru consultația specialiștilor. Evident că avem și aici probleme inclusiv legate de lucrări de reparație capitală, procurare de aparataj etc.

Aș vrea să atrag atenția conducătorilor de instituții – Dvs nu sunteți statiști și că este binevenit de-a înainta unele proiecte sau surse de finanțare: ca exemplu avem biblioteca, grădinița, Liceul Teoretic „Al. Mateevici”.

O direcție aparte în activitatea primăriei o constituie asigurarea cu servicii comunale. În această ordine de idei e de menționat că locuitorii orașului au fost asigurați în deplină măsură cu apă potabilă, evacuarea gunoiului menajer, servicii de canalizare, cât și de asigurare cu energie termică. Astfel, au fost livrate consumatorilor **311 343 m3** de apă. Gunoiul menajer a fost evacuat în volum de **20 745,5 m3**. E necesar de accentuat și atitudinea unor cetățeni care încearcă de a transforma lucrătorii RCL Cricova în măturători personali, atunci când își scot gunoiul din ogradă în strada de parca n-ar trăi alături. S-au reparat **2 595 m2** de acoperiș la casele comunale, schimbate **496 metri liniari** de apeduct. Au fost luate măsuri în vederea asigurării blocurilor comunale cu energie termică. Aici, totuși, continuă să persiste datoriile pentru energia consumată, care la data de 01.01.2022 constituia suma de **2 mln 483 mii lei**.

În conformitate cu planul de măsuri de dezvoltare în perioada anilor 2019 – 2023 au fost rezolvate un șir de probleme social-economice ridicate de cetățeni.

* Astfel au fost efectuate lucrări de construcție a rețelelor de canalizare pe str. *Veteranilor, Mateevici, Doina , Bucuria, Dosoftei, Ciorescu, Titov,* inclusiv stația de pompare pe o lungime de **4 715 metri liniari**. Au fost executate lucrări de asfaltare a acestor străzi pe o suprafață de **17 618 m2**;
* Au fost amenajate în variantă de pietriș str-le: *Sadoveanu, Unirii, Ciocârlia, M. Viteazul, B. Voievod, Codrilor* pe o suprafață de circa **12 550 m2**;
* Au început lucrările de construcție a rețelelor de canalizare în perimetrul str-lor: *Păcii – Miorița – M. Frunze – Livezilor – B.P.Hașdeu – Colosov.*
* Lungimea totală a acestui obiect este de **9 600 metri liniari**. Până la moment au fost amplasate **5 780 metri** și parțial stația de pompare. Cu construcția acestor rețele se încheie asigurarea cu servicii de canalizare a sectorului particular, cu excepția cartierelor de case noi.
* În scopul îmbunătățirii asigurării cu iluminat stradal au fost efectuate lucrări de reconstrucție pe str-le: *B.P. Hașdeu, Ștefan cel Mare și Sfânt, Dm. Cantemir, B. Glavan.*
* În același context au fost efectuate lucrări pe str-le: *Nucarilor, S. Lazo, Iu. Gagarin, M. Eminescu. I. Creangă.*
* Am menționat deja despre lucrările de renovare a sistemului de asigurare cu energie termică a Gimnaziului nr. 77, cât și parțial a rețelei de asigurare cu energie electrică.
* Au început lucrările la etapa a II-a biologică la stația de epurare. E de menționat faptul că costul lucrărilor menționate mai sus conform datelor de expertizare ar fi **57 mln 875 mii lei**. În urma licitațiilor petrecute costul a constituit suma de **47 mln 486 mii lei**.

E cazul să menționez aici și colaborarea cu primăria mun. Chișinău, care a fost și este alături când e nevoie de a pune umărul.

Un capitol aparte în activitatea primăriei îl constituie lucrul cu cetățenii. Palitra de probleme cu care se adresează este cea mai diversă începând de la nașterea copiilor. Pe parcursul anului s-au adresat cu diferite probleme **1 800 cetățeni**.

Făcând o divizare a acestor probleme aș menționa în primul rând cele legate de păturile social-vulnerabile. Au fost perfectate 225 dosare pentru acordarea compensațiilor la gaze naturale, energie termică, lemne și cărbuni suma cărora a constituit din bugetul municipal **562,4 mii lei**. Au fost acordate ajutoare pentru diferite categorii de cetățeni, inclusiv copii cu dizabilitate , persoane în etate, protezare dentară în sumă de **56 mii lei**. Cu ocazia sărbătorilor de iarnă au fost acordate cadouri la **220 persoane** inclusiv persoane cu grad sever de dizabilitate, pensionari solitari, copii plasați în tutelă/curatelă, copii cu dizabilitate severă, accentuată și medie, copii din familiile sociale vulnearbile cu situație materială grea.

Au fost eliberate **99 certificate de urbanism** și **109 autorizații pentru construcție**.

Au fost repartizate **4 309 avize pentru plata impozitelor** calculat pentru anul 2021 impozit funciar și pe imobil **1 mln 210 mii 909 lei**, colectat – **1 mln 065 mii 392 lei**, ceea ce constiuie **88 %.**

În scopul contractării diferitor lucrări, au fost organizate și desfășurate 11 licitații.

Au fost convocate și desfășurate **10 ședințe** ale Consiliului Orășenesc Cricova, în cadrul cărora au fost adoptate **99 decizii**.

S-au născut pe parcursul anului **71** **copii**, au decedat 106 persoane, fapt care ne îngrijorează pe toți.

**Stimată audiență!**

Este imposibil de a reda în cadrul acestei informații activitatea pe parcursul unui an de zile. Fiecare zi se impune cu noi probleme și fiecare cetățean vine la primărie cu grijile sale.

E cert un lucru că pe parcursul anului 2021 am reușit să înregistrăm un progres în rezolvarea multor probleme, dar și mai multe își așteaptă rezolvarea. Ar fi vorba de:

* finalizarea construcției rețelelor de canalizare în perimetrul străzilor: *Păcii – Minerilor – B.P. Hașdeu – Colosov*;
* etapa a II-a a stației de epurare a apelor reziduale;
* construcția rețelelor electrice și inginerești în cartierele de case noi repartizate în a. 2017 și la *str. Drumul Viilor*;
* amenajarea în asfalt a străzilor;
* amenajarea unui teren sportiv multifuncțional pe *str. N.M. Spătaru 3*

și alte probleme pe care le înaintează viața la moment.

Pentru efectuarea acestor lucrări sunt necesare circa **37 mln 360 mii lei**, surse financiare care necesită a fi identificate.

Vreau să mulțumesc cetățenilor orașului Cricova pentru susținerea în rezolvarea problemelor urbei, cât și membrilor Consiliului Orășenesc Cricova, care au conlucrat pentru binele acestei comunități. Locuitorii așteaptă de la noi fapte și nu vorbe. Vă chem pe toți la o colaborare ca împreună să facem din numele acestei localități un renume activând sub același mottou.

***„Noi vrem bine în întreaga Republică,***

***dar la Cricova un pic mai bine”***